钦定古今图书集成/明伦汇编/氏族典/第271卷 > 王㧑
## 钦定古今图书集成/明伦汇编/氏族典/第271卷 > 王㧑

按《万姓统谱》：㧑字谦父，开封人。登嘉定进士。同年余
天锡参知政事，属教其子弟，岁终致束修以谢，坚辞
不受，曰：“吾二儿习词学，乡里无完书，愿从公求尺牍。
丐借周益公、傅内翰、番禺三洪公暨其馀习词学者
凡二十馀家所藏书，余欣然许之。”后二子俱中词学
科，为安吉丞，摄令长兴，迁国子正、将作监主簿。时丞
相史嵩之预政，乞补外以避。通判婺州，迁吏部郎中
兼崇政殿说书。尝预修《四朝史》，为《舆服志》六卷。后直
秘阁、知温州。